‘เชื่อมโยง’ เพื่อก้าวไกลในยุค AEC+3
การเข้าสู่ประชาคมเศรษฐกิจอาเซียน ทำให้ทุกธุรกิจต้องปรับตัวอย่างเข้มข้น
2 ก.ย. 2558

โดย...จงรัก รัตนเพียร 
การเข้าสู่ประชาคมเศรษฐกิจอาเซียน ทำให้ทุกธุรกิจต้องปรับตัวอย่างเข้มข้น จะทำอย่างไรจึงจะสู้ในเชิงการแข่งขันได้ โดยเฉพาะการพัฒนาศักยภาพของธุรกิจให้ก้าวไกลไปพร้อมกับกระแสของตลาด ทั้งการเพิ่มประสิทธิภาพการใช้ทรัพยากร พัฒนาคนและเทคโนโลยีต่างๆ และยกระดับคุณภาพของสินค้าและบริการให้เข้าถึงตลาดชาติสมาชิกอื่นๆ
ในส่วนของการลงทุนในกลุ่มประเทศ AEC ของผู้ประกอบการขนาดใหญ่ มีโครงการที่ต้องการไปลงทุนและไปลงทุนแล้วรวมกว่า 481 โครงการ ประเมินเป็นมูลค่ารวมได้กว่า 3.6 ล้านล้านบาท อุตสาหกรรมหลักที่ไปลงทุน ได้แก่ อุตสาหกรรมปิโตรเลียมและปิโตรเคมี ไฟฟ้าและอิเล็กทรอนิกส์ อาหารและเครื่องดื่ม สินค้าเกษตรและเกษตรอุตสาหกรรม วัสดุก่อสร้าง โดยมีกลุ่มประเทศ CLMVI (Cambodia Laos Myanmar Vietnam Indonesia) เป็นดาวเด่นที่นักลงทุนไทยให้ความสนใจสูงที่สุด
สิ่งที่ผู้ประกอบการควรให้ความสำคัญ คือ การบริหารจัดการความเสี่ยง การบริหารต้นทุนและสภาพคล่องให้มีประสิทธิภาพ และควรบริหารจัดการห่วงโซ่ธุรกิจ (Value Chain Management) ตั้งแต่ต้นน้ำไปจนถึงปลายน้ำ โดยเชื่อมโยงคู่ค้าทางธุรกิจตั้งแต่การจัดหาวัตถุดิบ ไปจนถึงการผลิตและการกระจายสินค้าไปสู่ผู้บริโภค เพื่อให้ธุรกิจสามารถแข่งขันและเติบโตได้อย่างแข็งแกร่ง
ในมุมของสถาบันการเงิน จะได้เห็นบทบาทของธนาคารที่พร้อมในการให้บริการและสนับสนุนการค้าการลงทุนและการจับคู่ธุรกิจ (Business Matching) แก่ผู้ประกอบการไทย รวมการสร้างมูลค่าให้กับการบริการที่เรียกว่า Value Chain Solutions คือการทำความเข้าใจความต้องการทั้งวงจรของธุรกิจนั้นๆ แล้วนำเสนอบริการที่จำเป็นและตรงจุดแบบ Total Solutions ทั้งด้านการเงินและไม่ใช่การเงิน ด้วยทีมงานมืออาชีพที่เชี่ยวชาญเฉพาะทาง เพื่อตอบสนองความต้องการของลูกค้าที่แตกต่างแต่ละรายในทุกมิติ โดยประโยชน์ที่ลูกค้าจะได้รับก็คือ ใช้เทคโนโลยีช่วยเพิ่มประสิทธิภาพให้ธุรกิจลดต้นทุนที่ไม่จำเป็น ลดความผิดพลาดในการทำธุรกรรม (Lean Operation) เพิ่มโอกาสในการขยายธุรกิจในเครือข่าย เพื่อให้เติบโตในเวทีโลกอย่างยั่งยืน
หนึ่งในตัวอย่างล่าสุดของการผนึกกำลังเพื่อเสริมสร้างศักยภาพของธุรกิจออนไลน์ที่กำลังเติบโต คือ การร่วมมือของคิง เพาเวอร์ และอาลีเพย์ เพิ่มศักยภาพให้บริการผ่านระบบบริการชำระเงินข้ามพรมแดน หรือ Cross-border Payment Solutions ของ K-Payment Gateway ธนาคารกสิกรไทย ให้นักท่องเที่ยวชาวจีนที่จะเดินทางมาประเทศไทยสามารถเลือกซื้อสินค้าดิวตี้ฟรีได้ก่อนบนเว็บไซต์ www.KingPowerOnline.com และชำระเงินด้วยบัญชีของอาลีเพย์
และนับจากนี้จะได้เห็นบทบาทของสถาบันการเงินในการสนับสนุนธุรกิจของผู้ประกอบการไทยให้เติบโตได้อย่างมีประสิทธิภาพมากยิ่งขึ้น และสามารถแข่งขันได้ในระดับภูมิภาค โดยเฉพาะการทำธุรกิจข้ามเขตแดนหรือ Cross Border ทำให้ส่วนต่างๆ ในระบบเศรษฐกิจทั้งธนาคาร องค์กรธุรกิจหรือผู้ประกอบการและผู้บริโภคให้สามารถเชื่อมโยงถึงกันทั้งในรูปแบบ C2C, B2C และ B2